KLASA: M-222/23

URBROJ: 711-02-01/05-2024-2

Zagreb, 4. siječnja 2024.

**VANJA MILIČEVIĆ**

član Uprave – direktor trgovačkog društva Valpovački poduzetnički centar d.o.o.

**Predmet: mišljenje na zahtjev obveznika Vanje Miličevića**

- daje se

Povjerenstvo za odlučivanje o sukobu interesa (u daljnjem tekstu: Povjerenstvo) dana 18. prosinca 2023. pod brojem 711-U-8691-M-222/23-01-26 zaprimilo je zahtjev za davanjem mišljenja koji je podnio obveznik Vanja Miličević, član Uprave – direktor trgovačkog društva Valpovački poduzetnički centar d.o.o.

U podnesenom zahtjevu je obveznik, nastavno na raniji zahtjev za mišljenjem u predmetu M-169/21 gdje je Povjerenstvo navelo da obveznik može honorarno obavljati poslove savjetovanja i pripreme EU projekata za druge pravne i fizičke osobe, zatražio detaljniju uputu tražeći mišljenje može li biti zaposlen u drugoj tvrtki (konzultantskoj) kao dopunski rad na 180 sati godišnje sukladno članku 61. stavku 3. Zakona o radu, odnosno koliko je moguće biti zaposlen kod drugog poslodavca na razini godine.

Povodom navedenog zahtjeva obveznika, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“, br. 143/21., u daljnjem tekstu: ZSSI) na 35. sjednici održanoj 21. prosinca 2023., obvezniku daje mišljenje, kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Člankom 17. stavkom 2. ZSSI-a propisano je da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Člankom 17. stavkom 4. ZSSI-a propisano je da su obveznici obvezni prijaviti Povjerenstvu primitke iz stavaka 2. i 3. toga članka.

S obzirom na to da iz zahtjeva za davanjem mišljenja obveznika proizlazi da bi poslove savjetovanja i pripreme EU projekata za druge pravne i fizičke osobe obavljao povremeno i privremeno, a ne redovito i stalno, Povjerenstvo je stava da iste može obavljati do 40 sati mjesečno te da se navedeno smatra privremenim i povremenim obavljanjem poslova. Pritom Povjerenstvo napominje da je obveznik, sukladno članku 17. stavku 4. ZSSI-a, dužan prijaviti naknade koje bi mu eventualno bile isplaćene temeljem obavljanja navedenih poslova.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznik Vanja Miličević, elektroničkom dostavom
2. Objava na internetskoj stranici Povjerenstva
3. Pismohrana